钦定古今图书集成/历象汇编/庶征典/第153卷 > 《宋史》 > 秦
## 钦定古今图书集成/历象汇编/庶征典/第153卷 > 《宋史》 > 秦

### 始皇时谣谶

按《史记秦始皇本纪》：三十二年，燕人卢生使入海，还
以鬼神事，因奏录图书，曰：“亡秦者胡也。”始皇乃使将
军蒙恬，发兵三十万人，北击胡，略取河南地。三十
六年，荧惑守心，有坠星下东郡，至地为石黔首。或刻
其石曰：“始皇帝死而地分。”始皇闻之，遣御史逐问莫
服，尽取石旁居人诛之，因燔销其石。始皇不乐，使博
士为《仙真人诗》，及行所游天下，传令乐人歌弦之。秋，
使者从关东夜过华阴平舒道，有人持璧遮使者，曰：
“为吾遗滈池君。”因言曰：“今年祖龙死。”使者问其故，因
忽不见，置其璧去。使者奉璧具以闻，始皇默然良久，
曰：“山鬼固不过知一岁事也。”退言曰：“祖龙者，人之先
也。”使御府视璧，乃十二八年行渡江所沈璧也。于是
始皇卜之，卦得《游徙》吉。

按《异苑》：“秦世有谣曰：‘秦始皇，何僵梁，开吾户，据吾床。
饮吾酒，唾吾浆，餐吾饭，以为粮。张吾弓，射东墙，前至
沙丘当灭亡’。始皇既坑儒焚典，乃发孔子墓，欲取诸
经传。圹既启，于是悉如谣者之言。又言谣文刊在冢
壁，政甚恶之。乃远沙丘而循别路，见一群小儿辇沙
为阜，问云沙丘，从此得病。”